ועדת הכלכלה, כנסת 18, פרוטוקול מספר 957, 2012-10-14 09:00

כרמל שאמה-הכהן: בוקר טוב, אנחנו פותחים את ישיבת ועדת הכלכלה.

כרמל שאמה-הכהן: על סדר היום: ישיבת מעקב בנושא יישום התיקון לחוק משק החשמל בנושא הפחתת תשלומים לזכאים.

כרמל שאמה-הכהן: ועדת הכלכלה הכניסה תיקון לחוק החשמל בדבר זכאות של קבוצות נוספות להנחה של 50% במכסת 400 קילו ואט שעה חשמל.

כרמל שאמה-הכהן: ההנחה אמורה להיות אוטומטית.

כרמל שאמה-הכהן: כלומר, הזכאי לא אמור לבקש אותה אלא קובץ של האוכלוסיות המוגדרות, שאלה קשישים סיעודיים, ילדים נכים, משפחות חד הוריות מרובות ילדים, הנתונים אמורים לעבור באופן אוטומטי לרשות החשמל וההצלבה היא אוטומטית.

כרמל שאמה-הכהן: אני רוצה לדעת האם הנתונים עברו?

אורנה גולן: לא, טרם.

כרמל שאמה-הכהן: למה לא?

אורנה גולן: אנחנו מחכים לנתונים מביטוח לאומי.

כרמל שאמה-הכהן: ביטוח לאומי, בבקשה.

חוה ליברמן: אני מאגף המחשוב בביטוח לאומי.

חוה ליברמן: ביום רביעי השבוע אנחנו מתכוונים להעביר לחברת החשמל את הקובץ שמכיל את אוכלוסיית החולים הסיעודיים, ילדים נכים ומקבלי שירותים מיוחדים.

חוה ליברמן: בשבועיים שלאחר מכן אנחנו נשלח מכתבים לאוכלוסיות הנוספות, שזה מקבלות מזונות והבטחת הכנסה, חד הוריות עם 4 ילדים ומעלה.

חוה ליברמן: התהליך יימשך בשבועיים שלאחר מכן.

כרמל שאמה-הכהן: למה נדרשים המכתבים?

חוה ליברמן: לצורך הסכמה שלהם להעברת הנתונים.

חוה ליברמן: לפי התקנות, אנחנו לא יכולים להעביר את המידע ללא ההסכמה של האנשים.

חוה ליברמן: יש לנו תהליך שאנחנו שולחים מכתב לכל אחד שזכאי להנחה.

חוה ליברמן: אם הוא לא יתנגד במשך חודש, אז אנחנו מעבירים את המידע לחברת החשמל.

כרמל שאמה-הכהן: הנתונים של איזה קבוצות יעברו ביום רביעי?

חוה ליברמן: של מקבלי סיעוד, שירותים מיוחדים וילד נכה.

כרמל שאמה-הכהן: על כמה אנשים מדובר?

חוה ליברמן: בערך 60,000 איש.

חוה ליברמן: מעל 22,000 סיעוד, 16,000 ילד נכה, ושירותים מיוחדים 18,500.

כרמל שאמה-הכהן: זה די הרוב ממה שהחלטנו, נכון?

כרמל שאמה-הכהן: מישהו זוכר את המספר הכללי?

כרמל שאמה-הכהן: אה, זה 65,000 אבל לא כולם בעלי חשבונות חשמל.

חוה ליברמן: כדי לסייע לחברת חשמל למצות את הזכויות של כולם, הוספנו את נתוני הכתובת של האנשים.

חוה ליברמן: אנחנו גם עוזרים להם בנושא הזה.

חוה ליברמן: קיבלנו מהם קבצים של חריגים ואנחנו מנסים לעזור להם כדי למצות את הזכויות של כולם.

כרמל שאמה-הכהן: רשות המים פרסמה בשעתו פרסומים פומביים בעיתונות הכתובה לגבי הכללים למתן הנחה והזכות לקבל הנחה לגבי מים.

כרמל שאמה-הכהן: אני חושב שאותו דבר נכון שתעשו בפרסום בנושא הזה.

כרמל שאמה-הכהן: יתכן ויש אנשים שתעודת הזהות שלהם לא מעודכנת בחברת החשמל או שהחשבון לא על שמם.

כרמל שאמה-הכהן: הם יפלו בין הכיסאות.

מירב יוסף: לגבי העניין של הפרסום, קיבלת מייל ביום חמישי.

כרמל שאמה-הכהן: טרם ראיתיו.

מירב יוסף: לגבי הפרסום, חברת חשמל פרסמה בחשבונות יוני-יולי את כל העניין הזה של ההנחות כך שכל צרכני משק החשמל, מבחינת המידע שלהם לגבי ההנחות והאפשרות לקבל, קיבלו את המידע.

מירב יוסף: אם אנחנו עושים השוואה בין רשות המים לרשות החשמל, אז בנושא של ההנחות, הסמכות לקבוע מי מקבלים את הנחות לא נתונה לנו כרשות אלא למשרד התשתיות.

כרמל שאמה-הכהן: זה ברור.

כרמל שאמה-הכהן: חשוב שהציבור יידע.

מירב יוסף: לכן, מבחינת הפרסום בעיתון, לא אנחנו יכולים לפרסם.

מירב יוסף: הפרסום צריך לצאת דרך משרד התשתיות.

מירב יוסף: אבל, עדיין, חשבנו שזה יהיה נכון - - -

כרמל שאמה-הכהן: אני חושב שרשות המים היתה חתומה על הפרסום.

מירב יוסף: נכון.

מירב יוסף: אבל אני אומרת שזה לא אותו דבר כמו בחשמל כי בחשמל הסמכויות שונות.

מירב יוסף: לכן, לא יכולנו לקחת על זה קרדיט.

מירב יוסף: ביקשנו מחברת החשמל ואכן הם פעלו ועשו, דרך חשבונות החשמל, ששם זאת הסמכות שלנו.

כרמל שאמה-הכהן: אני קיבלתי חשבון ואני לא זוכר דבר כזה.

מירב יוסף: שלחנו לך דוגמה.

כרמל שאמה-הכהן: אני חושב שהאפקט של פרסום פומבי ביחס לעלות שלו הוא כדאי.

כרמל שאמה-הכהן: במיוחד, אם אנשים זכאים והם לא יקבלו רק מחוסר ידיעה טכנית.

כרמל שאמה-הכהן: למשל, אם חשבון החשמל לא רשום על שמם, מספר תעודת הזהות לא הוצלבה וכדומה ואז הם יתפספסו.

כרמל שאמה-הכהן: ראיתי שרשות המים עשו את זה.

כרמל שאמה-הכהן: אנחנו רוצים שקיפות, אין שום בעיה.

כרמל שאמה-הכהן: יחס לכסף שאנחנו מדברים, זה בטל בשישים.

מירב יוסף: זה לא עניין של כסף.

כרמל שאמה-הכהן: אז מה הבעיה להגיד שמשרד האנרגיה והמים מודיע לציבור, או, רשות החשמל מודיעה.

כרמל שאמה-הכהן: ועדת הכלכלה לא יכולה לעשות את זה.

כרמל שאמה-הכהן: דעו שאם אתם שייכים לאחת מהקבוצות האלה, בתנאי שהחשבון רשום על שמכם, אתם תקבלו את ההטבה אוטומטית.

כרמל שאמה-הכהן: צריך לעודד את הציבור למצות את הזכויות שלו.

כרמל שאמה-הכהן: זאת דעתי וכך אני חושב שצריך ללכת בעניין הזה.

דורון יהודה: נכי צה"ל לא נכללים בתוך המסגרת?

כרמל שאמה-הכהן: אחרי שכבר החלטנו, פנה אלי יו"ר מחוז תל-אביב של ארגון נכי צה"ל.

כרמל שאמה-הכהן: אנחנו תיאמנו בינינו שבפעם הבאה כשייפתח הנושא לדיון לראות איך דואגים לנושא הזה.

אורנה גולן: אני רוצה להוסיף שעדיין יש את החיילים הבודדים.

אורנה גולן: עדיין אנחנו צריכים לקבל מהצבא.

אלי תירוש כהן: לגבי העיוורים.

אלי תירוש כהן: ישנה בעיה שמספר העיוורים שרשומים במוסד לביטוח הלאומי הוא לא מלא.

אלי תירוש כהן: לכן, היינו מבקשים שאת ההנחה יקבלו כל בעלי תעודת העיוור שמונפקת על-ידי משרד העבודה והרווחה.

אלי תירוש כהן: בסופו של דבר לא כולם מקבלים, גם כאלה שמגיע להם על-פי החוק.

אלי תירוש כהן: אתה יכול לבדוק את זה, גם מבקר המדינה דיבר על כך.

אלי תירוש כהן: לכן, לדעתנו, הדבר הנכון הוא לתת לאנשים בעלי תעודות עיוור ואת הרשימות לקבל ממשרד הרווחה.

כרמל שאמה-הכהן: אדוני, הדיון הזה מצומצם.

כרמל שאמה-הכהן: ההחלטה מי יקבל נקבעה כבר לפני 8 חודשים.

כרמל שאמה-הכהן: הסמכות כרגע בחוק היא לתת למי שקבוע כרגע בחוק כזכאי.

כרמל שאמה-הכהן: לגבי הרחבה של קבוצות נוספות, הוספת קבוצות, זה לא במסגרת הדיון הזה.

כרמל שאמה-הכהן: אין לנו סמכות לעשות את זה כי אין לנו כרגע חקיקה.

כרמל שאמה-הכהן: אנחנו רק בדיון מעקב על יישום של הוראות חוק שקבענו בעבר.

כרמל שאמה-הכהן: בטוח שאוכלוסיית העיוורים תטען את הטענות שלה בפעם הבאה אם הנושא הזה ייפתח לדיון.

כרמל שאמה-הכהן: כנראה שזה יהיה רק בכנסת הבאה.

כרמל שאמה-הכהן: אם אני אהיה פה או מישהו אחר, אני בטוח שיהיה עם אוזן קשבת לצרכים של האוכלוסייה הזאת.

כרמל שאמה-הכהן: אני לא יודע מי יהיה פה ומה הוא יחשוב, אבל נשמע לי הגיוני לדון בזה.

כרמל שאמה-הכהן: אין לנו כרגע אפשרות.

כרמל שאמה-הכהן: גם אם כולנו בחדר מסכימים, אין לנו סמכות לוועדה להוסיף ולו אדם אחד.

אביאל קוביסי: יש משפחות חד הוריות שבמסגרת הבעיות הכלכליות שלהם יש להם מונה שהוא בהטענה אישית.

אביאל קוביסי: כלומר, הם משלמים במזומן ומטעינים.

אביאל קוביסי: איך ההנחה שלהם תבוא לידי ביטוי ברגע שזה יהיה בר ביצוע.

כרמל שאמה-הכהן: תסביר.

אביאל קוביסי: לא מגיע אליהם חשבון פר שימוש.

אביאל קוביסי: הם כל פעם מטעינים את המונה.

אביאל קוביסי: מסיבות כלכליות הם קיבלו מונה והם מטעינים סכום קצוב.

אביאל קוביסי: אם הם מקבלים הנחה, איך יוכלו לקרוא את זה במערכת?

אורנה גולן: אין עם זה בעיה.

אורנה גולן: חברת החשמל מתמודדת גם עם המונה.

אורנה גולן: הרי הרשימות מגיעות מביטוח לאומי בתור קבצים ואנחנו יודעים להתמודד עם זה.

כרמל שאמה-הכהן: יש מענה.

כרמל שאמה-הכהן: אם תרגיש שאין מענה, תטען.

כרמל שאמה-הכהן: משרד הביטחון וצה"ל נמצאים?

כרמל שאמה-הכהן: אינם.

לאה ורון: הם הוזמנו וקיווינו שאכן יגיעו.

כרמל שאמה-הכהן: לא מגיעים או שיגיעו באיחור?

לאה ורון: רשומה לי זורע, עוזרת מדור תנאי שירות ורווחה במשרד הביטחון.

כרמל שאמה-הכהן: זה נחמד שלכנסת יותר אכפת מהחיילים הבודדים מאשר למדור תנאי שירות ולחימה.

כרמל שאמה-הכהן: היא אמרה שהיא תאחר.

לאה ורון: אני יודעת שהיא תאחר אבל הישיבה היתה אמורה להיות ב-9:00.

כרמל שאמה-הכהן: בין היתר החוק מדבר על מתן הנחה לחיילים בודדים שמקבהלים סיוע בשכר דירה.

כרמל שאמה-הכהן: אם צה"ל לא יעביר את הקובץ לא תהיה להם הנחה.

כרמל שאמה-הכהן: אני מבין שכרגע אין לנו עם מי לדבר אלא רק איתה.

לאה ורון: כן, היא הנציגה.

לאה ורון: אנחנו נצטרך לברר את זה אחרי הישיבה.

כרמל שאמה-הכהן: לגבי ההתחייבות של משרד הרווחה, נוכל לקבל ישיבת מעקב?

כרמל שאמה-הכהן: אנחנו בפגרת בחירות והישיבות לא באותו קצב.

כרמל שאמה-הכהן: תודה רבה, הישיבה נעולה.